### | | | | --- | --- | | | | | --- | | **Byråd** 24. marts 2020 Sagsnr. 710-2019-10099 Dok.nr. 710-2020-110346 Sagsbehandler DPBCJ | | 37.                 Køb af [adresse] - Åbent

###

|  |  |
| --- | --- |
| Tidl. politisk behandling | BY, 25.06.19, pkt. 117 |
| Forventet sagsgang | ØK, BY |
| Lovgrundlag | Almenboligloven |

###

**SAGENS INDHOLD**

Byrådet skal i denne sag tage stilling til køb af
[adresse], Hadsten.

[adresse] har indtil 31. oktober 2019 huset et
botilbud til voksne med udviklingshæmning. Ejendommen, hvis samlede areal er
400 m², består af fire etværelses lejligheder, fire toværelseslejligheder og et
fælleskøkken.

Ejendommen ejes af Favrskov Boligselskab, der er en almen
boligorganisation stiftet i 2011 ved en sammenlægning af fem institutioner, der
er etableret af det tidligere [adresse] og den tidligere Hadsten Kommune.
Favrskov Kommune har en lovpligtig anvisningsret på boligerne, hvilket
medfører, at kommunen er forpligtet til at betale tomgangslejen for eventuelle
ledige boliger.

Byrådet besluttede 25. juni 2019 at lukke botilbuddet på
grund af udlejningsvanskeligheder. Det skyldes dels, at efterspørgslen fra
andre kommuner er faldende, da de tilbyder deres borgere med handicap et
botilbud i nærmiljøet, og dels at boligernes indretning er utidssvarende i
forhold til målgruppen. Med baggrund heri, var det ikke muligt at drive et
økonomisk bæredygtigt og fagligt tilfredsstillende tilbud.

Det årlige driftsunderskud i botilbuddet blev i juni 2019
skønnet til at udgøre ca. 600.000 kr. Dertil kom udgifter til tomgangsleje af
de ledige boliger på ca. 200.000 kr. [adresse] betales af
bestillerbudgettet på Handicap- og Psykiatriområdet. Kommunens samlede udgift
til botilbuddet forventedes på det tidspunkt at udgøre 800.000 kr. årligt. Da
alle boliger efter lukningen af botilbuddet står tomme medfører
anvisningsretten, at Favrskov Kommune stadig har en årlig udgift på ca. 500.000
kr.

**VURDERING**

Efter lukning af botilbuddet er ejendommen forsøgt
overdraget/solgt til andre offentlige organisationer og private aktører.

Med henblik på at optimere udnyttelsen af boligerne og
reducere de årlige udgifter anbefaler Social og Sundhed, at Favrskov Kommune
køber ejendommen og viderefører boligerne som almene ældreboliger.  Ifølge
Almenboliglovens § 27, stk. 6, 4. pkt. kan kommunen overtage ejendommen til
indestående belåning, såfremt boligerne videreføres som almene ældreboliger.

Favrskov Boligselskab har på deres repræsentantskabsmøde
20. juni 2019 godkendt, at ejendommen kan sælges på betingelse af, at det sker
uden tab for boligorganisationen.

I forlængelse af kommunens overtagelse af ejendommen vil
der blive iværksat en nærmere undersøgelse og vurdering af mulighederne for at
udleje boligerne

**ØKONOMI**

Der er en restgæld pr. 31.december 2019 på ca. 1 mio. kr.
Da lånene er indekslån, vil det koste 3,9 mio. kr. at indfri lånene.

Efter køb af ejendommen vil
kommunen fortsat have udgifter til lejetab i forbindelse med ledige boliger.
Når lånene er indfriet, forventes den årlige udgift at udgøre ca. 415.000 kr.
Udgiften finansieres af bestillerbudgettet på Handicap- og Psykiatriområdet.

Eventuelle
overskud og hensættelser overdrages til kommunen ved en eventuel erhvervelse af
ejendommen. Hensættelser udgjorde ca. 1,2 mio. kr. pr. 31. december 2019. Ved en videreførelse af
Ejendommen som almene ældreboliger vil bestemmelserne i den almene boliglovgivning
fortsat skulle opfyldes. Det vil sige hensættelserne følger ejendommen og
forudsættes anvendt til renovering og vedligehold af ejendommen mv.

**INDSTILLING**

Direktøren for Social og Sundhed indstiller til Byrådet:

1.
At Favrskov Kommune køber [adresse]
26 A

2.
At anlægsbevilling på 3,9 mio. kr. med tilhørende rådighedsbeløb godkendes.
Rådighedsbeløbet finansieres af kassebeholdningen.

**BESLUTNING**

***Økonomiudvalget, 17. marts 2020:***

Fraværende:Ingen

Indstilles godkendt.